Zille oorhandig sonkragtoerustingHelen Zille “Julle is met die mees basiese dienste in die steek gelaat. Hier is geen water en elektrisiteit nie. Water is die mees basiese reg,” het die leier van die DA, Helen Zille, aan lede van die Chris Hani-gemeenskap by Hammanskraal noord van Pretoria gesê toe sy sonkragtoerusting aan hulle oorhandig het. Zille is deur ‘n entoesiastiese skare in blou geklee ontvang. Hulle het haar singend en dansend vergesel terwyl sy huise in die gebied besoek het. Een van die ondersteuners, Julia Mosayi, het haar blydskap oor die toerusting duidelik gemaak: “Ek is baie dankbaar. Nou kan ek my selfoon laai en sal ek ook lig in my huis hê.” Sy het die ANC beskuldig van leë beloftes en dat hulle die massas afskeep. Zille het aan die inwoners gesê pres. Jacob Zuma se hoenders by Nkandla leef beter as die mense in Chris Hani. Sy het die mense aangemoedig om nie hul lot te aanvaar nie, en vir verandering te stem sodat hul kinders die boonste sport kan bereik. “As julle jul kinders wil help en self vordering in die lewe wil hê, moet julle vir die DA stem – dan sal ons ‘n blou leer aan julle voorsien.” – SAPA.